## Rješenje Agencije za zaštitu tržišnog natjecanja Klasa: UP/I-030-02/99-01/10 od 12

### NN 91/1999 (9.9.1999.), Rješenje Agencije za zaštitu tržišnog natjecanja Klasa: UP/I-030-02/99-01/10 od 12

# AGENCIJA ZA ZAŠTITU TRŽIŠNOG NATJECANJA

Na temelju članka 24. Zakona o zaštiti tržišnog natjecanja ("Narodne
novine", broj 48/95, 52/97 i 89/98), u upravnoj stvari ocjene koncentracije
poduzetnika, po prijavi koju je podnio poduzetnik Privredna banka Zagreb
d.d., sa sjedištem u Zagrebu, Račkoga 6, zastupana po članovima Uprave
g. Ivanu Kroli i g. Franji Filipoviću, u predmetu koncentracije Privredne
banke Zagreb American Express d.o.o., sa sjedištem u Zagrebu, Lastovska
23, zastupanog po predsjednici Uprave gđi Nini Oberiter Gluhak i poduzeća
za kartično poslovanje Atlas American Express, podružnice poduzetnika Atlas
turistička agencija d.d., sa sjedištem u Dubrovniku, Brsalje 17, zastupanog
po glavnom direktoru gđi Pavi Župan Rusković, temeljem odluke Savjeta Agencije
za zaštitu tržišnog natjecanja, donesene na 28. sjednici 9. lipnja 1999.
(članak 30. stavak 2. točka 3. i stavak 3. Zakona o zaštiti tržišnog natjecanja),
ravnateljica Agencije za zaštitu tržišnog natjecanja donosi sljedeće

## RJEŠENJE

I. Ocjenjuje se kao dopuštena koncentracija poduzetnika nastala kupoprodajom
i preuzimanjem poduzeća za kartično poslovanje Atlas American Express,
sa sjedištem u Zagrebu, Lastovska 23, organiziranog kao pravna i gospodarska
cjelina u podružnici br. 036 poduzetnika Atlas turistička agencija d.d.,
sa sjedištem u Dubrovniku, Brsalje 17, od strane poduzetnika Privredne
banke Zagreb American Express d.o.o., sa sjedištem u Zagrebu, Lastovska
23, uz prethodnu pisanu suglasnost poduzetnika Privredne banke Zagreb d.d.,
sa sjedištem u Zagrebu, Račkoga 6, jedinog osnivača poduzetnika Privredne
banke Zagreb American Express d.o.o.

II. Koncentracija poduzetnika iz točke I. izreke ovoga rješenja upisuje
se u Upisnik o koncentracijama.

III. Obvezuju se sudionici koncentracije iz točke I. izreke, kao i s
njima povezana društva, da Agenciji za zaštitu tržišnog natjecanja dostavljaju
obavijesti o svakom stjecanju udjela u drugim poduzetnicima na tržištu
kartičnog poslovanja.

Rok izvršenja: najkasnije 30 dana prije namjeravanog stjecanja - trajno.

IV. Ovo rješenje bit će objavljeno u "Narodnim novinama".

V. Ovo rješenje je konačno u upravnom postupku.

Obrazloženje

1. Na poziv Agencije za zaštitu tržišnog natjecanja (dalje: Agencija)
od 23. veljače 1999. i 21. travnja 1999. poduzetnik Privredna banka Zagreb
d.d., sa sjedištem u Zagrebu, Račkoga 6, zastupan po članovima Uprave g.
Ivanu Kroli i g. Franji Filipoviću, (dalje: podnositelj prijave PBZ d.
d.), podnio je Agenciji dopisom od 5. travnja 1999., te dopunom od 24.
travnja 1999. prijavu koncentracije poduzetnika nastalu kupoprodajom i
preuzimanjem poduzeća za kartično poslovanje Atlas American Expressa, organizirane
pravne i gospodarske cjeline u podružnici br. 036 poduzetnika Atlas turistička
agencija d.d., sa sjedištem u Dubrovniku, Brsalje 17, (dalje: ATLAS d.d.)
od strane poduzetnika Privredne banke Zagreb American Express d.o.o., sa
sjedištem u Zagrebu, Lastovska 23, (dalje: PBZ AMEX d.o.o.) uz prethodnu
pisanu suglasnost koju je istome dao podnositelj prijave PBZ d.d. - jedini
osnivač s poslovnim udjelom u visini 100% u njegovom temeljnom kapitalu.

Utvrđeno je da je podnositelj prijave PBZ d.d. dopunom prijave koncentracije
od 24. travnja 1999. dostavio sve podatke propisane člankom 7. Pravilnika
o načinu vođenja Upisnika o koncentracijama ("Narodne novine", broj 30/97;
dalje: Pravilnik), te da je ista podnesena Agenciji radi ocjene i upisa
u Upisnik o koncentracijama, sukladno članku 22. i članku 23. stavku 1.
Zakona o zaštiti tržišnog natjecanja ("Narodne novine", br. 48/95, 52/97
i 89/98; dalje: ZZTN).

2. U postupku ocjene prijavljene koncentracije utvrđene su sljedeće
činjenice:

a) Pravni temelj koncentracije je Ugovor o kupoprodaji i preuzimanju
poduzeća za kartično poslovanje Atlas American Express koji je sklopljen
23. studenoga 1998. u Zagrebu između poduzetnika PBZ d.d., zastupanog po
predsjedniku Uprave, mr. Boži Prki, poduzetnika PBZ AMEX d.o.o., zastupanog
po predsjednici Uprave Nini Oberiter Gluhak, te poduzetnika ATLAS d.d.,
zastupanog po glavnoj direktorici Pavi Župan Rusković.

Predmet ugovora bila je kupnja i preuzimanje od strane PBZ AMEX-a d.o.o.
poduzeća za kartično poslovanje ATLAS AMERICAN EXPRESS od ATLASA d.d.,
kao ukupnost stvari, nekretnina, prava, obveza, zaposlenika, franšize za
Republiku Hrvatsku, Sloveniju, BiH, Makedoniju i ostale republike bivše
Jugoslavije, kao i udio ATLASA d.d. u poduzetniku ATLAS AMERICAN EXPRESS
- Podjetje za poslovanje s kreditnim karticami d.o.o. Ljubljana, Trubarjeva
št. 50 u Sloveniji.

b) Pravni temelj stjecanja prevladavajućeg utjecaja koji ima podnositelj
prijave PBZ d.d. u poduzetniku PBZ AMEX-u d.o.o. je sljedeći:

- Temeljem Izjave o osnivanju PBZ AMEX-a d.o.o. od 13. studenoga 1998.,
njegov jedini osnivač je PBZ d.d., koji je uplatom temeljnog uloga stekao
poslovni udio u visini 100% temeljnog kapitala PBZ AMEX-a d.o.o., a za
svako stjecanje i otuđivanje poduzeća upravi PBZ AMEX-a d.o.o. potrebna
je prethodna pisana suglasnost osnivača/člana društva.

PBZ AMEX d.o.o. upisan je u sudski registar kod Trgovačkog suda u Zagrebu,
temeljem rješenja broj: Tt-98/5009-2 od 18. studenoga 1998. godine u registarski
uložak s matičnim brojem subjekta upisan (MBS) 080258648, i PBZ d.d. kao
jedinim osnivačem.

- Temeljem Ugovora o licenci/franšizi zaključenog 23. studenoga 1998.
između ATLASA d.d., PBZ d.d. i AMERICAN EXPRESS LIMITED, sa sjedištem u
World Financial Centre 200 Vesey Street New York, NY 10285 (dalje: AMEX)
ATLAS d.d. je ustupio, a PBZ d.d. preuzeo sva prava iz Ugovora o licenci/franšizi,
sklopljenog 29. svibnja 1972., te Anexa istog od 11. listopada 1991. i
1. studenoga 1991. (tzv. Osnovni ugovor), sklopljenog između ATLASA d.d.
i AMEX-a, te je preuzeo i sve obveze iz istoga kao da je PBZ d.d. prvotna
ugovorna strana umjesto ATLASA d.d.

Na taj način PBZ d.d. je ustupljena licenca pružanja kartičnih usluga
AMEX-a slijedom osnovnog ugovora, a to uključuje i izdavanje American Express
kartica i sklapanje ugovora s imateljima prodajnih mjesta koji primaju
rečene kartice.

- Uprava podnositelja prijave PBZ d.d. je na 41. sjednici od 15. listopada
1998., uz suglasnost nadzornog odbora s 18. sjednice od 23. listopada 1998.,
donijela odluku kojom je PBZ AMEX-u d.o.o. odobrena kupnja poduzeća za
kartično poslovanje ATLAS AMERICAN EXPRESS.

- PBZ d.d. je prenijela obavljanje i razvijanje poslova kartičnog poslovanja
na društvo koje je sama osnovala i u kojem ima prevladavajući utjecaj,
a sukladno odredbama članka 21. rečenog Osnovnog ugovora o franšizi/licenci
od 29. svibnja 1972.

c) Ukupni godišnji promet sudionika koncentracije u obračunskom razdoblju
koje je prethodilo koncentraciji (prema godišnjim financijskim izvješćima
sudionika koncentracije za 1997. godinu) iznosi:

Po zahtjevu podnositelja prijave, podaci izuzeti od objavljivanja.\*

d) Tržište ili dio tržišta na kojem djeluje tržišna snaga sudionika
koncentracije, u smislu odredaba članka 19. ZZTN (dalje: mjerodavno tržište)
u konkretnom je slučaju utvrđeno kao djelatnost kartičnog poslovanja na
području Republike Hrvatske.

aa) Agencija je analizirala mjerodavno tržište prema broju ukupno izdanih
kartica u Republici Hrvatskoj, neovisno o podjeli na bankovne i nebankovne,
odnosno na kreditne, debitne i charge kartice.

Po zahtjevu podnositelja prijave, podaci izuzeti od objavljivanja.\*

bb) Agencija je također analizirala tržište charge nebankovnih kartica
prema:

aaa) broju ukupno izdanih kartica

\_\_\_\_\_\_\_\_\_
*\* Napomena:* Prema podnesku podnositelja
prijave PBZ d.d. Zagreb, od 29. srpnja 1999., podaci iznijeti u točki 2.
c) i 2. d) obrazloženja ovog rješenja predstavljaju poslovnu tajnu te su
stoga izuzeti od objavljivanja.

Po zahtjevu podnositelja prijave, podaci izuzeti od objavljivanja.\*

bbb) prema ukupnom prihodu u 1997.

Po zahtjevu podnositelja prijave, podaci izuzeti od objavljivanja.\*

e) Podnositelj prijave koncentraciju obrazlaže sljedećim pravnim i gospodarskim
razlozima:

- Zbog ratnih razaranja i smanjenja turističkog prometa u Republici
Hrvatskoj u posljednjih šest godina ATLAS d.d. iz Dubrovnika imao je znatne
poteškoće u svom poslovanju. Da bi očuvao poslovnu sposobnost, imovinu
i kadrovsku strukturu, ATLAS d.d. se zaduživao po osnovi kreditno-garantnih
plasmana, najvećim dijelom danih od strane podnositelja prijave u ovom
predmetu PBZ d.d.

Kako do povećanja prihoda nije došlo, ATLAS d.d. više nije mogao vršiti
neophodna ulaganja u razvoj poduzeća za kartično poslovanje Atlas American
Expressa.

Temeljem rečenoga, poduzetnik AMEX Ltd. iz New Yorka tražio je financijski
stabilnijeg partnera. U tu svrhu zaključen je rečeni Ugovor o licenci/franšizi
između AMEX-a Ltd. i PBZ d.d.

Temeljem tog Ugovora, a u svrhu obavljanja i razvijanja poslova kartičnog
poslovanja AMEX-a, PBZ d.d. je osnovao posebno trgovačko društvo, PBZ AMEX
d.o.o., Zagreb, koje je uz prethodnu pisanu suglasnost svog osnivača 23.
studenoga 1998. zaključio s ATLAS-om d.d. Dubrovnik Ugovor o kupoprodaji
i preuzimanju poduzeća za kartično poslovanje Atlas American Express. Temeljem
rečenoga ugovora, i pojedinačnih provedbenih ugovora PBZ AMEX d.o.o. Zagreb
postao je vlasnik imovine ATLAS-a d.d. koje je u svrhu obavljanja svoje
djelatnosti koristilo poduzeće Atlas American Express. Na taj način preuzete
su sve obveze i sva prava Atlas American Expressa. Zadržani su svi zaposlenici.

Na kraju podnositelj prijave PBZ d.d. navodi da će ova kupnja omogućiti
razvoj kartičnog poslovanja American Expressa, što je u interesu prodajnih
mjesta i korisnika Amex kartica. Naime, PBZ d.d. ima daleko veće mogućnosti
financijskog ulaganja i utjecaja na unapređenje i razvoj djelatnosti kartičnog
poslovanja American Express, koju kao svoju osnovnu djelatnost, obavlja
PBZ AMEX d.o.o. nego što je tu mogućnost imao ATLAS d.d. Istovremeno ATLAS
d.d. može sve svoje financijske i druge potencijale iskoristiti za razvijanje
svoje osnovne djelatnosti - turističke djelatnosti, što je u interesu kreditora
- PBZ d.d.

f) S obzirom na broj zaposlenih u poduzetnicima-sudionicima koncentracije
stanje na dan 31. prosinca 1998. je sljedeće:

- PBZ d.d.:                          3405 zaposlenika

- PBZ AMEX d.o.o.:            179 zaposlenika

g) Istraživanja i ulaganja u razvoj provedena u poduzetnicima sudionicima
koncentracije su sljedeća:

PBZ d.d. u 1999. planira realizirati nove proizvode iz lepeze ponude
American Expressa.

Nakon okončanja sanacijskog postupka u PBZ d.d. intenzivno se vrše istraživanja
i ulaganja u razvoj postojećih bankarskih proizvoda i usluga, te uvođenje
novih.

Dana 20. siječnja 1998. Državna agencija za osiguranje štednih uloga
i sanaciju banaka donijela je odluku o dokapitalizaciji PBZ d.d. u iznosu
od 1.463.000.000,00 kuna.

h) Struktura vlasništva nakon koncentracije u poduzetniku u kojem se
stječe prevladavajući utjecaj:

PBZ d.d. je temeljem uplate temeljnog uloga stekao poslovni udio u visini
od 100% temeljnog kapitala PBZ AMEX d.o.o.

i) Udjel u tržištu sudionika koncentracije i nakon provedene koncentracije
poduzetnika koji stječe prevladavajući utjecaj:

Udjel u mjerodavnom tržištu poduzetnika PBZ AMEX-a d.o.o. prije provedbe
koncentracije nije postojao. Isto tako nije postojao niti udjel u mjerodavnom
tržištu PBZ d.d., jer se prije koncentracije ista nije bavila kartičnim
poslovanjem.

Udjel na mjerodavnom tržištu PBZ AMEX-a d.o.o. nakon provedene koncentracije
je jednak udjelu koji je na tržištu imao ATLAS d.d. kao prijašnji primatelj
franšize, ostvaren u obavljanju djelatnosti poduzeća Atlas American Express,
tj. podružnice br. 036 u njegovom sastavu, što iznosi 117.000.000,00 kuna.

j) Vlastita mreža distribucije poduzetnika PBZ AMEX-a d.o.o. na mjerodavnom
tržištu čini 19.828 ugovornih prodajnih mjesta.

PBZ d.d. ima 15 podružnica, 81 poslovnicu odnosno 64 ispostavu na području
Republike Hrvatske.

k) Poduzetnik PBZ AMEX d.o.o., niti prijavitelj koncentracije PBZ d.d.
nemaju udjela iznad 10% u temeljnom kapitalu, niti pravo glasa, skupno
niti pojedinačno u drugim poduzetnicima na mjerodavnom tržištu kartičnog
poslovanja.

3. Razmatrajući iznijete činjenice vezane uz ocjenjivanje prijavljene
koncentracije poduzetnika, Savjet za zaštitu tržišnog natjecanja, sukladno
svojim ovlastima iz članka 30. stavka 2. točke 3. ZZTN, na 28. sjednici
9. lipnja 1999. ocijenio je:

a) Sukladno odredbi članka 22. stavka 1. točke 1. ZZTN, s obzirom na
ukupni godišnji promet sudionika koncentracije ostvaren pružanjem usluga
u godini koja je prethodila nastanku koncentracije (1997. godina) koji
iznosi 1.742.300.000,00 nastala je koncentracija poduzetnika koja podliježe
obveznoj prijavi radi ocjene i upisa u Upisnik o koncentracijama.

b) Koncentracija je ocijenjena dopuštenom.

Pri donošenju takve ocjene Savjet je naročito uzeo u obzir sljedeće
razloge:

aa) Tržište kartičnog poslovanja u Republici Hrvatskoj dobro je strukturirano,
kako po broju poduzetnika koji se bave poslovima kartičnog poslovanja tako
i po broju izdanih kartica.

bb) Predmetnom koncentracijom omogućit će se razvoj kartičnog poslovanja
American Express, što je u interesu prodajnih mjesta i korisnika kartice.
S druge strane ATLAS d.d. moći će bolje izvršavati svoje obveze prema PBZ
d.d. kao kreditoru.

cc) S gledišta pogodnosti za potrošače, korisnicima AMEX kartice pruža
se mogućnost podizanja gotovine na šalterima svih poslovnica PBZ d.d. u
iznosu od 1000,00 kuna.

Također je u pripremi kreditiranje korisnika AMEX kartice (potrošača),
koje će pratiti PBZ d.d.

c) Budući da poduzetnik PBZ AMEX d.o.o. prije provođenja predmetne koncentracije
nije imao tržišnih udjela na mjerodavnom tržištu, ocijenjeno je da provođenjem
ove koncentracije ne dolazi do stvaranja novog ili jačanja postojećeg vladajućeg
položaja poduzetnika na mjerodavnom tržištu, osobito ne na način da bi
se provođenjem ove koncentracije znatno ili trajno ograničilo ili ukinulo
slobodno tržišno natjecanje.

Slijedom iznijetoga, odlučeno je kao u točki I. izreke ovog rješenja.

d) Prema utvrđenom činjeničnom stanju Agencija prijavljenu koncentraciju
ocijenjenu kao dopuštenu upisuje u Upisnik o koncentracijama sukladno članku
23. ZZTN, kao što je odlučeno točkom II. izreke ovog rješenja.

e) U cilju praćenja ove koncentracije, sukladno članku 36. stavku 2.
ZZTN sudionici koncentracije (uključujući i sva sadašnja i buduća s njima
povezana društva) obvezni su Agenciji dostavljati obavijesti o svakoj namjeri
stjecanja udjela u drugim poduzetnicima na tržištu kartičnog poslovanja,
kao što je navedeno u točki III. izreke ovoga rješenja.

4. Temeljem članka 37a. stavak 1. ZZTN rješenja Agencije objavljuju
se u "Narodnim novinama", te je odlučeno kao u točki IV. izreke ovoga rješenja.

5. Ovo rješenje je konačno u upravnom postupku.

Nepostupanje po ovom rješenju imat će za posljedicu poduzimanje radnji
radi primjene kaznenih odredbi na poduzetnike PBZ d.d. i PBZ AMEX d.o.o.,
sukladno članku 40. stavak 1. točka 4. ZZTN, te primjenu kaznenih odredbi
na njihove odgovorne osobe predviđene člankom 40. stavkom 2. ZZTN.

**UPUTA O PRAVNOM LIJEKU**

Protiv ovog rješenja nije dopuštena žalba, ali nezadovoljna stranka
može, sukladno odredbama članka 37. ZZTN, pokrenuti upravni spor kod Upravnog
suda Republike Hrvatske u roku od trideset (30) dana od dana dostave ovoga
rješenja.

Klasa: UP/I-030-02/99-01/10
Urbroj: 580-02-99-6
Zagreb, 12. srpnja 1999.

Ravnateljica **dr. Deša Mlikotin Tomić,** v. r.

Rješenje, NN 91/1999-1579